NÁRODNÁ RADA SLOVENSKEJ REPUBLIKY

IX. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

KNR-VFR-2259/2024-17

**502a**

# S p o l o č n á s p r á v a

**výborov Národnej rady Slovenskej republiky o výsledku prerokovania** **vládneho návrhu zákona, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov (tlač 502), v druhom čítaní**

Výbor Národnej rady Slovenskej republiky pre financie a rozpočet ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní **vládneho návrhu zákona, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov** (**tlač 502).**

**I.**

Národná rada Slovenskej republiky uznesením č. 605 z 30. októbra 2024 pridelila predmetný vládny návrh zákona, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov (tlač 502) týmto výborom Národnej rady Slovenskej republiky :

* Výboru Národnej rady Slovenskej republiky pre financie a rozpočet,
* Ústavnoprávnemu výboru Národnej rady Slovenskej republiky,
* Výboru Národnej rady Slovenskej republiky pre hospodárske záležitosti.

Národná rada Slovenskej republiky určila zároveň Výbor Národnej rady Slovenskej republiky pre financie a rozpočet ako gestorský výbor a lehotu na prerokovanie vládneho návrhu zákona v druhom čítaní vo výboroch Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov Národnej rady Slovenskej republiky, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona č. 350/1996 Z. z. o rokovacom poriadku Národnej rady Slovenskej republiky).

**III.**

K predmetnému vládnemu návrhu zákona zaujali odporúčanie pre Národnú radu Slovenskej republiky vládny návrh zákona **schváliť s pozmeňujúcimi a doplňujúcimi návrhmi** tieto výbory Národnej rady Slovenskej republiky, ktorým bol pridelený:

* **Výbor** Národnej rady Slovenskej republiky **pre financie a rozpočet** (uzn. č. 156 zo dňa19. novembra 2024),
* **Ústavnoprávny výbor** Národnej rady Slovenskej republiky (uzn. č. 211 zo dňa 20. novembra 2024) a
* **Výbor** Národnej rady Slovenskej republiky **pre hospodárske záležitosti** (uzn. č. 132 zo dňa 25. novembra 2024).

**IV.**

Z uznesení výborov Národnej rady Slovenskej republiky uvedených pod bodom III vyplývajú nasledujúce pozmeňujúce a doplňujúce návrhy:

1. V čl. I bode 1 § 14a ods. 1 sa za text „§ 14“ vkladá text „ods. 2“.

Ide o spresnenie vnútorného odkazu.

**Výbor NR SR pre financie a rozpočet**

**Ústavnoprávny výbor NR SR**

 **Výbor** **NR SR** **pre hospodárske záležitosti**

***Gestorský výbor odporúča schváliť.***

1. V čl. I bode 1 § 14a ods. 2 sa slová „NACE Rev. 2 podľa osobitného predpisu,11)“ nahrádzajú slovami „NACE podľa osobitných predpisov,11)“.

Poznámka pod čiarou k odkazu 11 znie:

„11) Nariadenie Európskeho parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky (Ú. v. EÚ L 393, 30. 12. 2006) v platnom znení.

 § 19 ods. 2 zákona č. 540/2001 Z. z.“.

Ide o úpravu označenia nomenklatúry v súlade s delegovaným nariadením (EÚ) 2023/137, ktoré je ostatnou novelizáciou nariadenia (ES) č. 1893/2006 a doplnenie poznámky pod čiarou o ďalší relevantný právny predpis.

**Výbor NR SR pre financie a rozpočet**

**Ústavnoprávny výbor NR SR**

 **Výbor** **NR SR** **pre hospodárske záležitosti**

***Gestorský výbor odporúča schváliť.***

1. V čl. I bode 1 § 14a ods. 2 sa vypúšťajú slová „zostavil a“.

Ide o spresnenie ustanovenia tak, aby bolo jednoznačné, že splnenie podmienok podľa § 14 ods. 2 druhej vety sa viaže na uloženú riadnu účtovnú závierku. Slová „zostavil a“ sa v danej súvislosti javia ako nadbytočné, nakoľko medzi zostavením a uložením účtovnej závierky môže uplynúť dlhšie časové obdobie.

**Výbor NR SR pre financie a rozpočet**

***Gestorský výbor odporúča schváliť.***

1. V čl. I bode 1 § 14a ods. 2 poslednej vete sa slovo „uzavrie“ nahrádza slovom „uzatvorí“.

Ide o zjednotenie terminológie v rámci predmetného ustanovenia.

**Výbor NR SR pre financie a rozpočet**

**Ústavnoprávny výbor NR SR**

 **Výbor** **NR SR** **pre hospodárske záležitosti**

***Gestorský výbor odporúča schváliť.***

1. V čl. I bode 1 § 14a ods. 4 sa slová „NACE Rev. 211)“ nahrádzajú slovami „NACE podľa osobitných predpisov11)“.

Ide o úpravu označenia nomenklatúry v súlade s delegovaným nariadením (EÚ) 2023/137, ktoré je ostatnou novelizáciou nariadenia (ES) č. 1893/2006 tak, aby bola uvádzaná v celom znení zákona jednotne.

**Výbor NR SR pre financie a rozpočet**

**Ústavnoprávny výbor NR SR**

 **Výbor** **NR SR** **pre hospodárske záležitosti**

***Gestorský výbor odporúča schváliť.***

1. V čl. I bode 1 § 14a odsek 5 znie:

„(5) Zoznam kódov činností klasifikovaných v nomenklatúre NACE podľa osobitných predpisov,11) pri ktorých vzniká oznamovacia povinnosť podľa odseku 2, výšku pomernej časti výnosov z hospodárskej činnosti z týchto činností, výšku výnosov z hospodárskej činnosti za posledné účtovné obdobie, vybrané tovary, dátovú štruktúru oznamovaných cenových informácií o vybraných tovaroch, periodicitu oznamovania cenových informácií o vybraných tovaroch a lehotu na oznamovanie týchto informácií ustanoví ministerstvo všeobecne záväzným právnym predpisom.“.

Spresnenie splnomocňovacieho ustanovenia s cieľom ustanoviť zoznam vybraných NACE kódov, ktoré označujú činnosti, pri ktorých vzniká povinnosť oznamovať cenové informácie o vybraných tovaroch. Zároveň dôvodom spresnenia splnomocňovacieho ustanovenia je, aby bolo jednoznačné, že sa nebudú ustanovovať nové kódy, ale sa ustanoví zoznam NACE kódov.

**Výbor NR SR pre financie a rozpočet**

***Gestorský výbor odporúča schváliť.***

Gestorský výbor odporúča o návrhoch výborov Národnej rady Slovenskej republiky, ktoré sú uvedené pod bodom IV, hlasovať takto:

O bodoch spoločnej správy č. **1 až 6** hlasovať spoločne s návrhom gestorského výboru **schváliť.**

**V.**

 Gestorský výbor na základe stanovísk výborov Národnej rady Slovenskej republiky k vládnemu návrhu zákona, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov (tlač 502)odporúča Národnej rade Slovenskej republiky predmetný návrh zákona **schváliť s pozmeňujúcimi a doplňujúcimi návrhmi.**

Spoločná správa výborov Národnej rady Slovenskej republiky o prerokovaní vládneho návrhu zákona, **ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov** **(tlač 502a)** bola schválená uznesením gestorského výboru **č. 174 z 26. novembra 2024.**

Týmto uznesením gestorský výbor zároveň poveril spoločného spravodajcu **Radomíra Šalitroša**, aby na schôdzi Národnej rady Slovenskej republiky informoval o výsledku rokovania výborov Národnej rady Slovenskej republiky a navrhol Národnej rade Slovenskej republiky postup pri hlasovaní podľa príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky znení neskorších predpisov.

Bratislava 26. novembra 2024

**Ján Blcháč, v.r.**

**predseda**

**Výboru Národnej rady Slovenskej republiky**

**pre financie a rozpočet**